贈益謙兄弟
作者：呂本中
朝代：宋

paragraphs: 范郎走微官，清固不絕俗。
家常四壁立，腹有萬卷讀。
邇來所爲文，深若泉萬斛。
紆餘風過水，宛轉蟲注木。
諸弟况可人，不但好眉目。
丹穴固出鳳，藍田自宜玉。
行扛九鼎重，頓使一世伏。
聖朝急用士，如子尚窮獨。
乃知德在躬，不必富潤屋。
我病拙文詞，筆鈍如髮禿。
時逢子兄弟，未語心已足。
長空絕纖埃，何處著鳬鶩。
朝來秋氣清，佇看飛鴻鵠。